Alla ma jgħawwiġx is-sewwa Eliħu ssokta jgħid: "Isimgħu, għorrief, kliemi, intom li tifhmu, iftħu widnejkom; għax il-widna tiżen il-kliem bħalma l-ħalq itiegħem l-ikel. Ħa nistħarrġu għalina x'inhu s-sewwa, u naqtgħuha bejnietna x'inhu t-tajjeb. Ġob qal: 'Ġust jien, iżda Alla ċaħħadni mid-dritt tiegħi. Kontra l-ġustizzja jien ħadt it-tort, midrub jien bil-vleġeġ tiegħu għalkemm bla ħtija.' Hawnx bniedem bħal Ġob jixrob bħall-ilma ż-żebliħ? Hu ssieħeb man-nies il-ħżiena, u jaqbel ma' dawk ta' fehmiet mgħawġa. Hu stqarr: 'Xejn ma jiswielu l-bniedem li jfittex jimxi sewwa ma' Alla.' Imma intom, nies bil-għaqal, isimgħuni: Ma jistax ikun li Alla jagħmel id-deni, li Xaddaj jagħmel dak li hu ħażin. Għax Hu jħallas il-bniedem skont għemilu, lil kull wieħed skont ma jġib ruħu. Le, Alla qatt ma jaħdem id-dnewwa, Xaddaj qatt ma jmur kontra l-ġustizzja. Min tahielu l-ħakma fuq l-art tiegħu? Min irħieha fi ħsiebu t-tmexxija tad-dinja? Jekk iraġġa' għal għandu l-ispirtu tiegħu, u jieħu lura nifs il-ħajja, jinqered kull ħaj f'salt wieħed, u jerġa' l-bniedem lejn it-trab. Issa, jekk għandek għaqal isma' x'se ngħidlek, iftaħ widnejk għas-sens ta' kliemi. Jista' jiggverna min jobgħod is-sewwa? Trid int tikkundanna l-Ġust innifsu? Lil Dak li jgħid lis-sultan: 'Ja vili', u 'Ja nies ħżiena' lill-prinċpijiet? Hu ma jimxix bil-favuri mal-kbarat, lanqas jistma l-għani aktar mill-fqir, għax kollha huma xogħol idejh. F'sabta jmutu mqar f'nofs ta' lejl, għad-daqqa t'idu jispiċċaw l-għonja, u jgħibu t-tiranni bla taħbit. Għax Alla għajnejh fuq l-imġiba tal-bniedem, u jiflilu passih kollha. M'hemmx dlam lanqas swied, fejn jista' jinħeba min jagħmel id-dnewwa. Lil ħadd ma jagħti żmien fiss, biex jersaq quddiemu għall-ħaqq. Iġarraf, bla ma jistaqsi, lill-qawwijin, u jqiegħed oħrajn minflokhom. U billi jaf tajjeb għemilhom, jaqlibhom billejl u jiġġarrfu. Ta' ħżiena li huma jaħbathom, f'post fejn jistgħu jarawhom, talli tbiegħdu minnu, u warrbu kull twissija tiegħu, hekk li ġagħlu l-għajjat tal-fqir jitla' quddiemu, u Hu sama' l-krib tal-maħqurin. U jekk jibqa' ħiemed, min jista' jagħtih tort? U min sa jilmħu jekk jaħbi wiċċu? Iżda fuq ġnus u bnedmin Hu jishar, biex la jsaltan wieħed ħażin, lanqas ma jinstaram il-poplu. Issa nagħmluha li wieħed jgħid lil Alla: 'Tqarraqt, iżda ma nżidx nidneb, sa ma nagħraf dan għallimni int, jekk għamilt id-deni ma nissuktax,' taħseb li għandu jħallsu kif jidher lilek, għax inkella ma toqgħodx għalih? Għandu jgħid lilek: 'Int tagħżel, mhux jien'? Għidli, mela, x'jidhirlek! Jgħiduli n-nies bil-għaqal, u bħalhom jgħid l-għaref li jismagħni: 'Ġob ma tkellimx ta' għaref, dak li qal kien bla għaqal. Iżda Ġob sal-aħħar għandu jiġġarrab għat-tweġib tiegħu ta' midgħi. Hu jżid dan ma' dnubietu, li jiċħad f'wiċċna stess it-tort tiegħu, u ma jehdiex imaqdar lil Alla.' "